Tisztelt Küldöttek! Kedves Vendégeink!

A kongresszusunk az elmúlt négyéves ciklust fogja értékelni a Magyar Szakszervezeti Szövetség megalakításának 10. évében.

Egy különleges, kihívásokkal teli ciklust. Olyat amilyen még nem volt a MASZSZ történetében. A Covid-19 pandémia jelentősen hátráltatta tevékenységünket – mert a kontaktus nélküli szakszervezeti munka nem az igazi –, és aminek a derekán vezetőváltás is történt. Akkor felelősséggel kezelték a testületek a helyzetet. Abban reménykedem, hogy ennek a változásnak nem volt negatív hatása a belső működésünkre és az eredményességünkre.

Előbbieken kívül milyen négy éven vagyunk túl? A bérek jelentős mértékben növekedtek, de hova jutottunk el? A kongresszus bér- és megélhetési problémák felerősödésének idején zajlik, és ránk már régóta közvetlen befolyással nem rendelkező kifejezések – háború, infláció, szankció – hatásait, sajnos negatív hatásait érezzük a bőrünkön.

Milyen partnerségben volt osztályrészünk az elmúlt négy évben? Súlyos szakszervezet- és munkavállaló-ellenes intézkedések árnyékában dolgozunk. Persze támogatottságuk sem nőtt, ezáltal befolyásunk sem. A tagságával nem támogat minket több munkavállaló, mint korábban, nem érezzük azt sem, hogy a kormány, vagy a munkáltatók számára a munkavállalók lennének az elsők, pláne nem a képviselőik, de a politika más képviselői sem keresnek igazán partnerséget velünk.

Miért is tennék? Vagyunk olyan erősek? A kollektív szerződéses lefedettség is nagyon alacsony, ezt emelni szükséges. Ebben erősíthet minket, segítséget adhat az európai minimálbér irányelv és annak hazai adaptációja. Ehhez a szakszervezeti kapacitások megerősítésének szükségességével is kell foglalkoznunk, hogy legyen erőnk mindezt kikövetelni és megvalósítani a jövőben.

Az elért eredményeinkkel sohasem, így most sem lehetünk elégedettek. A kongresszusi számvetés, a programalkotás és a tisztújítás mind együttesen lehetőséget teremt arra, hogy felkészüljünk a jövő kihívásaira és ennek eredményeként a múlt tapasztalataival felvértezve, sikeresen elvégezhessük az előttünk álló, ránk váró feladatokat. Ehhez kívánok magunknak sikeres munkát a mai napra.

Megnyitónak szánt hozzászólásom után kérem tisztelt vendégeinket, hogy osszák meg velünk a gondolataikat.

Elsőként azonban kérem, hogy az Európai Szakszervezeti Szövetség főtitkára Esther Lynch videóüzenetét nézzük és hallgassuk meg.